11 करोड़ कैश चेस्ट में नहीं; सेंसर तार-CCTV, सिर्फ 5 गार्ड... लुटेरों को सब पता था
Punjab Ludhiana Security CMS Security Car Robbery Case Story हथियारबंद 10 बदमाश हुए दाखिल हुए जिन्होंने 5 सुरक्षा कर्मचारियों को बंधक बना 7 करोड़ की लूट को अंजाम दिया। तिजोरी के बाहर रखा 4 करोड़ कैश और ऑफिस के बाहर खड़ी गाड़ी ले गए।
लुधियाना में ATM कैश कंपनी से 7 करोड़ की लूट को 'परफेक्ट प्लानिंग' से अंजाम दिया गया। लुटेरों को न केवल गार्ड की संख्या मालूम थी बल्कि अलार्म सेंसर वाली तार तक पता थी। यही नहीं, कैश कहां है? उसकी भी इन्फॉर्मेशन थी। इससे शक जताया जा रहा है कि कंपनी का ही कोई आदमी इनसे मिला हुआ हो सकता है।
हालांकि वह कोई कंपनी कर्मचारी है, सिक्योरिटी गार्ड या फिर कंपनी से जुड़ा कोई नया-पुराना शख्स, इसके बारे में अभी कुछ नहीं कहा जा सकता। पुलिस जांच कर रही है। यह भी संभव है कि यह किसी प्रोफेशनल गैंग की वारदात हो। हालांकि जिस आसानी से करोड़ों की लूट हुई, उससे कंपनी से किसी न किसी तरह के जानकार के शामिल होने का शक जताया जा रहा है।
परफेक्ट प्लानिंग क्यों, जानिए 5 वजहें?
1. पीछे का रास्ता पता था
लुटेरे रात डेढ़ बजे राजगुरू नगर में CMS कंपनी के ऑफिस पहुंचे। 2 लुटेरे पिछले रास्ते से आए। 10 अगले दरवाजे पर इंतजार करते रहे। उन्हें पता था कि पीछे कंपनी का दूसरा गेट है। वहां खाली प्लाट है। वे चारदीवारी फांदकर अंदर आसानी से जा सकते हैं। उन्होंने ऐसा ही किया भी।
2. सेंसर वाली तार, CCTV का भी पता था
कंपनी ऑफिस में सेंसर वाली तार थी। कोई भी गड़बड़ी की सूरत में अगर लुटेरे इससे टच होते तो अलार्म बज सकता था। मगर, लुटेरों को तो पहले ही पता था कि सेंसर वाली तार कहां है, उन्होंने अंदर आकर सबसे पहले इसे ही काटा। फिर CCTV के कनेक्शन भी बंद किए। चाहे रेकी भी की हो लेकिन इतनी पुख्ता सूचना शक खड़े करती है।
3. गार्ड 5, इसलिए लुटेरे डबल आए
पुलिस की अभी तक की जांच में पता चला कि 10 लुटेरे थे। रात को कंपनी ने यहां 5 गार्ड तैनात किए थे। लुटेरे इस बात को जानते थे, इसलिए उनसे दोगुनी संख्या में आए। उन्हें ये भी पता था कि सिर्फ 2 गार्ड के पास ही हथियार हैं। इसलिए उन्होंने पूरी प्लानिंग से सभी गार्ड्स को बंधक बना लिया। वे कोई विरोध नहीं कर सके।
4. कैश चेस्ट में नहीं, बाहर रखा हुआ है
सबसे अहम बात लुटेरों के पास कैश की सटीक इन्फॉर्मेशन थी। उन्हें पता था कि शुक्रवार 11 करोड़ का कैश चेस्ट में नहीं बाहर रखा हुआ है। जिसे लूटना आसान है। वे यहां आए और 7 करोड़ ले भागे। हालांकि कंपनी का कहना है कि 4 करोड़ का कैश वहां मिल गया है।
5. पुलिस को लेट सूचना दी, लुटेरों को भागने का पूरा मौका मिला
सबसे अहम बात यह है कि कंपनी में इतनी बड़ी लूट रात डेढ़-2 बजे हुई। करीब ढाई घंटे लुटेरे कंपनी ऑफिस में रहे। लगभग 5 बजे वे वहां से भागे होंगे लेकिन पुलिस को सूचना करीब 7 बजे मिली। तब तक लुटेरों को लुधियाना और उससे आगे भागने का पूरा मौका मिल गया। ऐसे में शक पैदा होता है कि लूट की सूचना तुरंत क्यों नहीं दी गई?।
भागने और पुलिस से बचने की भी सटीक प्लानिंग
लूट के बाद लुटेरों ने भागने और पुलिस से बचने की भी सटीक प्लानिंग की थी। लुटेरे कैश वैन में बैठकर भागे। राजगुरू नगर से एक रास्ता मेन फिरोजपुर रोड पर निकलता है, जो आगे मुल्लांपुर जाता है। जहां के गांव पंडोरी में पुलिस को टूटी कैश वैन मिली। ऐसा लग रहा है कि लुटेरे जानते थे कि अगर वे राजगुरू नगर से सीधे फिरोजपुर रोड पर आए तो रास्ते में पुलिस के सेफ सिटी वाले कैमरे उन्हें रिकॉर्ड कर सकते हैं।
इसलिए वे राजगुरू नगर में भीतरी रास्ते से होते हुए कमिश्नरेट पुलिस की हद से बाहर फिरोजपुर रोड पर निकले। आगे टोल प्लाजा हैं लेकिन वे बीच में से ही कहीं गांव के रास्ते भाग निकले। पुलिस ने शहर, फिरोजपुर रोड और टोल प्लाजा के भी कैमरे खंगाले लेकिन अभी तक पुलिस संदिग्धों के बारे में पुख्ता सूचना नहीं दे पा रही है।
वैन मिली, लेकिन कैश कहां गया?
पुलिस को वैन तो मिल गई लेकिन उसके अंदर का कैश गायब है। कैश आखिर गया कहां..? इसको लेकर 2 तरह की संभावनाएं हैं।
पहली... लुटेरों ने पंडोरी में पहले ही दूसरी कार तैयार रखी थी। वैन के पहुंचते ही सारा कैश उसमें ट्रांसफर किया। फिर वहां से आगे भाग निकले। यहां से मोगा की तरफ भागने का शक ज्यादा है।
दूसरा.. लुटेरे लुधियाना से बाहर नहीं भागे। उनके पास पूरा टाइम था। वे कैश लूटकर पंडोरी पहुंचे। वहां पहुंचकर सारा कैश ठिकाने लगा दिया। रात के अंधेरे में ही पूरा काम निपटाने के बाद लुटेरे लुधियाना में ही हैं।
लुटेरे किस गाड़ी में आए, किसी को पता नहीं, वाकई 10 लुटेरे थे
इस मामले में सबसे अहम बात यह है कि अभी तक किसी को ये ही नहीं पता कि 10 लुटेरे किस गाड़ी में आए। सिक्योरिटी गार्ड्स ने पुलिस को बताया, जिसके आगे अफसरों ने बयान दे दिए। वाकई 10 लुटेरों ने इस वारदात को अंजाम दिया या फिर इतने नहीं थे। लूट की रकम के लिए सुनियोजित साजिश है और पुलिस को कहानी बनाकर सुनाई जा रही है। स्थिति ऐसी लग रही है लेकिन पुलिस की जांच पूरी होने तक पुख्ता तौर पर कुछ नहीं कहा जा सकता।
प्रोफेशनल गैंग की वारदात भी संभव
हालांकि ये पूरी वारदात किसी प्रोफेशनल गैंग की भी संभव हो सकती है। लुधियाना में पहले भी ATM कैश वैन लूट की बड़ी वारदात हो चुकी है। पुलिस के वरिष्ठ अफसर ने बताया कि सिधवां इलाके में लुटेरे हो सकते हैं। पहले भी लुटेरे वहीं से पकड़े गए थे।
अगर किसी जानकार की मिलीभगत नहीं तो फिर यह परफेक्ट प्लानिंग किसी प्रोफेशनल गैंग की ही हो सकती है। जो कंपनी ऑफिस के अंदर से लेकर भागने तक के रास्तों के चप्पे-चप्पे से वाकिफ थे। जांच से जुड़े अफसर ने कहा कि फिलहाल दोनों एंगल से जांच हो रही है। ज्यादा शक जानकार की मिलीभगत का है लेकिन प्रोफेशनल गैंग के एंगल को भी पुलिस नकार नहीं रही है।
लुधियाना लूट की मेन खबर पढ़ें..
लुधियाना में आधी रात को 7 करोड़ की लूट:10 लुटेरे ATM कैश कंपनी के ऑफिस में घुसे, स्टाफ को बंदी बनाया; वैन भी ले गए
लुधियाना में 7 करोड़ से अधिक की लूट हो गई। देर रात 2 बजे 10 बदमाश हथियार लेकर राजगुरू नगर में ATM में कैश जमा करने वाली CMS सिक्योरिटी कंपनी के ऑफिस में घुसे। यहां तैनात 5 सिक्योरिटी गार्डों को उन्होंने बंदी बना लिया (पूरी खबर पढ़ें)